
Dosarele pentru ucidere din culpă deschise ca urmare a publicării articolului „Și eu 
am omorât oameni! Dezvăluiri șocante din Secţia ATI Covid a Spitalului Judeţean” 
sunt într-un impas: procurorii spun că identifică „destul de greu” cadrele medicale 
cu pregătire superioară care să verifice actele întocmite în secţia ATI Covid de la 
Sibiu, scrie Turnul Sfatului. 


Pe lângă cele 13 dosare de ucidere din culpă deschise de procurorii sibieni la finele anului 
2021, alte sesizări au venit din partea aparținătorilor care au citit articolul „Și eu am omorât 
oameni! Dezvăluiri șocante din Secția ATI Covid a Spitalului Județean”, publicat de Turnul 
Sfatului în martie 2021. Este vorba de un articol care a stârnit emoție la nivelul întregii țări 
ca urmare a dezvăluirilor referitoare la modul în care pacienții bolnavi de Covid erau sedați 
de cum intrau în secţia ATI a Spitalului Clinic judeţean Sibiu, întregul mod de tratare a 


bolnavilor de aici fiind pus sub semnul întrebării. 


Dosarele penale deschise în decembrie 2021 sunt în continuare în lucru, spune Bogdan 
Nicolae Dancu, prim-procuror al Parchetului de pe lângă Tribunalul Sibiu. „În prezent, 
cercetările se desfășoară sub suspiciunea de ucidere din culpă, eventual malpraxis la 
personalul medical. Dar există o mare prolemă de procedură în ceea ce privește persoanele 
care își aduc aportul la expertize. Avem medici, cu un anumit grad profesional, care nu pot 
fi verificați de malpraxis decât de medici cu un statut profesional superior sau de același 
nivel. Este destul de greu găsim doctori de același nivel, care să ne ajute să verificăm 
modalitățile de acordare a îngrijirilor medicale. Analiza se face pe acte, nu prin exhumarea 
celor decedați. Împrejurările relevante vrem să le stabilim prin analiza documentelor 
medicale”, a arătat prim-procurorul Bogdan Nicolae Dancu, într-o conferință de presă 
organizată după prânzul zilei de marți. 


În ciuda intereselor vindicative ale unor cadre medicale din Sibiu, prim-procurorul sibian a 
arătat că asistenta medicală care - sub acoperirea anonimatului - a relatat pentru Turnul 
Sfatului detalii din secția ATI nu a fost pusă sub acuzare. Bogdan Dancu a arătat că dreptul 


de a reclama sau face sesizări este unul constituțional. 


